Veroordeelde ontsnap voor hy vonnis begin uitdien | Netwerk24
Veroordeelde ontsnap voor hy vonnis begin uitdien
Deur Cara-Lee Dorfling 04 April 2019 12:20
Mbongosi Mgoqi (24) het ontsnap toe hy tronk toe geneem is om 'n vonnis van vyf jaar weens strafbare manslag uit te dien. Foto: Verskaf
Een van die twee mans wat vroeër die week naby Port Elizabeth uit 'n bewegende polisievangwa ontsnap het, sou daardie dag 'n vonnis van vyf jaar begin uitdien het
Mbongosi Mgoqi (24) en Jason Witbooi (22) het Dinsdag uit polisieaanhouding ontsnap terwyl hulle van Joubertina na die St. Albans-gevangenis, wat aan die buitewyke van Port Elizabeth geleë is, vervoer is.
Die twee het hul kans gevat toe die polisievoertuig op die R62 tussen Kareedouw en Humansdorp die oprit na die N2 wou neem. 'n Vragmotor voor die polisievoertuig het glo spoed verminder en die polisievoertuig het ook stadiger gery.
Dit was toe dat die twee gevangenes by 'n agtervenster uit die polisievangwa ontsnap het.
'n Polisietaakspan in die Humansdorp-polisiegebied was Donderdagoggend steeds op soek na hulle, sê kapt. Gerda Swart, polisiewoordvoerder.
Mgoqi, wat aan strafbare manslag skuldig bevind is, is Maandag in die hof in Joubertina tot vyf jaar tronkstraf gevonnis nadat hy reeds as 12-jarige aangekla is weens die moord op Xokile Ketshengane (30).
Jason Witbooi (22) is 'n verhoorafwagtende. Hy word verbind met die moord op Norman Ludwig (69), 'n boer van Joubertina. Foto: Verskaf
Mgoqi het die man in Louterwater, sowat 20 km buite Joubertina, met 'n mes doodgesteek. Hy het aangevoer hy het uit selfverdediging opgetree.
Hy is dieselfde aand reeds in hegtenis geneem. Hy is later op borgtog vrygelaat, maar het daarna versuim om weer in die hof te verskyn. 'n Lasbrief vir sy inhegtenisneming is uitgereik.
Hy is toe op 13 November 2011 naby George in die Wes-Kaap weer in hegtenis geneem.
Die moordklag teen Mgoqi is later na strafbare manslag verander. Hy was sedertdien weer uit op borgtog.
Volgens Swart is Witbooi 'n verhoorafwagtende wat met die moord op Norman Ludwig (69), 'n boer van Joubertina, verbind word.
Ludwig se lyk is in Oktober 2018 deur 'n familievriend op sy plaas, Valleisig, sowat 10 km buite Joubertina, aangetref.
Hy is met kopbeserings buite sy huis, naby die kombuisdeur, gevind.
Swart waarsku mense om die twee mans nie self te nader nie, maar eerder die naaste polisiekantoor te kontak indien hulle opgemerk word.